寄題譚氏需亭
作者：沈遼
朝代：宋

paragraphs: 譚子作需亭，佳客同宴樂。
宴樂乃餘事，文華相博約。
散帙列經史，所游盡通博。
揮毫斷新義，諸生困穿鑿。
中厨具烹飪，髙懷肆杯杓。
遙想大論時，紛紛麈毛落。
春風豁幽鬱，秋日延林薄。
人生樂名教，安在甘寂寞。
相期一窮達，豈止爲脾臄。
窮達乃在天，得時即鳴躍。
在昔鄭司農，處身固窮索。
饗客頗豐侈，水陸薦金錯。
其後李北海，髙材冠臺閣。
摛文示時彦，萬金資一酌。
遺風不在是，斯名豈苟作。
泥沙何足道，正當爲善謔。
子雲老嗜酒，行當躡芒屫。
爲君說難字，猶能中一喙。